### Beslutning

Godkendt.

### Sagsfremstilling

### Resume og sagens baggrund

I henhold til Lov om offentlige veje (Vejloven) § 87 kan vejmyndigheden kræve beplantning på, over, ved og i vejareal fjernet, nedskåret, opstammet eller studset, når hensynet til færdslen gør det nødvendigt. Beplantning i vejareal omfatter ikke kun det, der står i eller ved selve vejarealet, men også rødder, der har bredt sig ind under belægningen. Foranlediget af en konkret sag, vil der fremover være fokus på at håndtere disse sager i henhold til vejlovens bestemmelser. Håndteringen vil bevirke, at der vil være en øget driftsudgift til reetablering af belægninger.

### Indstillinger

Chefen for Vej, Ejendom og Affald indstiller, at sager vedrørende eventuelt påbud om fjernelse af rødder eller lignende, der er årsag til ødelæggelse af veje, stier eller fortove, løses inden for det nuværende driftsbudget.

### Behandling

Teknik- og Miljøudvalget.

### Sagsfremstilling

Der er flere steder på kommunale stier og fortove, hvor man kan se begyndende skader på grund af rødder, der gror ind under belægningen. Rødderne presser asfalt og fliser op, og det vil på sigt udgøre en risiko for færdslen. Rødderne vil gennembryde belægningen, og niveauspringet vil blive større og større med risiko og fare for færdslen til følge.

Grænsen for, hvornår kommunen er ansvarspådragende i forhold til ujævne belægninger på fortov- og stiarealer, er et niveauspring på 3 cm eller mere.

I Kalundborg Kommune har der ikke tidligere været praksis for at pålægge grundejere at fjerne rødder i fortovs- eller stiarealer. Eventuelle rødder er blevet fjernet som en del af projektet, når belægningen skulle repareres eller fornys. Det har overvejende drejet sig om et enkelt eller få træer.

Vejmyndigheden kan kræve rødder fjernet eller rodfræset, når det er påvist, at rødderne kommer fra en grundejers beplantning. Grundejeren kan ikke pålægges at reetablere eller forny belægningen. Afhængigt af omfanget af en rodskæring kan der være risiko for, at træet på sigt bliver svækket eller udvikler sig til et egentligt risikotræ. Grundejer skal gøres opmærksom på dette, så grundejer kan holde ekstra øje med træets sundhed.

Der har for nyligt været en konkret sag, hvor en borger er faldet på en kommunal sti, der flere steder er ødelagt af rødder fra en nærliggende beplantning på privat ejendom.

Foranlediget af denne sag vil der fremover være ekstra fokus på rødders ødelæggende vækst i kommunale vejarealer. I disse sager vil grundejer blive påbudt at fjerne de rødder, der ødelægger belægningen.

Erfaring fra andre kommuner

Slagelse Kommune har årligt 3-4 af denne type sager. Det er typisk enkelte træer, og ganske få rødder, der skal fjernes. Slagelse Kommune fjerner rødderne i forbindelse med reparation og ny belægning.

I Holbæk kommune har de endnu ikke haft denne type sager.

I [adresse] bliver grundejer bedt om at fjerne årsagen til, at rødderne vokser ind under belægningen. Det kan ske ved, at rødderne rodskæres mellem belægning og beplantning, eller ved at beplantningen fjernes.

Udgifter til opgaven

Der vil være en udgift forbundet med reetablering af belægningen, hvilket afholdes inden for det eksisterende driftsbudget.

De administrative opgaver i tilknytning til påbud om håndtering af rødder vil blive løst inden for de nuværende ressourcer. Dog er det et nyt sagsområde, der tages fat i, og afhængigt af antallet af sager, vil det betyde en ændret prioritering af ressourcerne.

### Økonomiske konsekvenser

Ingen økonomiske konsekvenser.

### Sagens forløb

03-02-2022 Teknik- og Miljøudvalget
Godkendt.